༈ གནུབས་ལུགས་གཤིན་རྗེ་གཤེད་དམར་པོའི་རྒྱུན་ཁྱེར་བཞུགས། བླ་མ་འཇམ་དཔལ་རྡོ་རྗེ་ལ་ཕྱག་འཚལ་ལོ། ། བླ་མ་མཆོག་གསུམ་འཇམ་དཔལ་ལྷར། །གུས་བས་སྐྱབས་མཆི་མཁའ་མཉམ་འགྲོ། །བླ་མེད་བྱང་ཆུབ་མཆོག་ཐོབ་ཕྱིར། །འཇམ་དཔལ་དམར་པོ་བསྒྲུབ་པར་བགྱི། ། ཞེས་སྐྱབས་སེམས་བྱ། བདག་ཉིད་སྐད་ཅིག་གིས་འཇམ་དཔལ་གཤིན་རྗེའི་གཤེད་དུ་གསལ་བས། ཨཱོྃ་བྷཱུྂ་ཧཱུྃ་བྷཱུྂ་ཏྲཱྃ་བྷཱུྂ་ཧྲཱིཿབྷཱུྂ་ཧཱ་བྷཱུྂ། ཞེས་བརྗོད་པས་མཚོན་ཆ་རྣམ་པ་ལྔ་དང་མེ་ཡི་གུར་ཁང་གིས་ཕྱོགས་ཀུན་ཁྱབ་པར་གྱུར། རང་རིག་སྣང་སྟོང་དབྱེར་མེད་ཀྱི་རང་བཞིན་ཡི་གེ་ཧཱུྃ་དམར་པོར་གསལ་བ་ལས། འབྱུང་སྔ་རིམ་བརྩེགས། དུར་ཁྲོད་འབར་བའི་གཞལ་ཡས་ཁང་ཆེན་པོའི་དབུས་སུ། མ་ཧེ་ཆུ་གླང་པདྨ་ཉི་ཟླ་བསྣོལ་བའི་གདན་ལ། ཨཱོྃ་ཤྲཱི་མཉྫུ་མ་རུ་ཙེ་བེ་ཏ་ལི་ཧཱུྃ་ཕཊ། ཅེས་བརྗོད་པས། རང་ཉིད་སྐད་ཅིག་གིས་འཇམ་དཔལ་གཤིན་རྗེའི་གཤེད་སྐུ་མདོག་དམར་པོ་ཞལ་གཅིག་ཕྱག་གཉིས་པ། ཕྱག་གཡས་ན་མེའི་འཁོར་ལོ་རྩིབས་བརྒྱད་བསྣམས་པ། གཡོན་པ་རླུང་གི་འཁོར་ལོ་བསྐོར་བ། སྨིན་མ་ཨག་ཚོམ་ལས་མེ་སྟག་གི་ཚྭ་ཚྭ་འཕྲོ་བ། ཞལ་བགྲད་ཅིང་མཆེ་བ་གཙིགས་པ། མཆེ་བ་གཡས་ནས་རཀྟ་འབབ་ཅིང་། གཡོན་པའི་འོད་ཟེར་གྱིས་དགྲ་བགེགས་འགུགས་པ། རལ་པའི་གསེབ་ནས་ཁྲོ་ཆུང་སྤྲོ་བ། ཐོད་སྐམ་གྱི་དབུ་རྒྱན། ཞིང་གླང་གི་སྟོད་གཡོགས། སྟག་ཤམ། ཐོད་རློན་གྱི་དོ་ཤལ། སྦྲུལ་རིགས་ལྔ་ཡི་ཆུན་པོ། ཞལ་ནས་ཧཱུྃ་ཕཊ་ཀྱི་སྒྲ་སྒྲོག་པ། ཞབས་གཉིས་བརྐྱང་བསྐུམས་ཀྱིས་མེ་དཔུང་དམར་ནག་འབར་བའི་དབུས་ན། ཡུམ་ཨེ་ཀ་ཛཱ་ཊི་དམར་སྨུག་ཁ་ཊྭཱྃ་རྩེ་གསུམ་དང་ཐོད་ཁྲག་སྟོབ་པས་འཁྱུད་ཅིང་བདེ་སྟོང་ཟུང་འཇུག་གི་ངོ་བོར་བཞུགས་པའོ། །དེ་ཡི་སྤྱི་བོར་ཨཱོཾ། མགྲིན་པར་ཨཱཿ སྙིང་གར་ཧཱུྃ། དེ་ལས་འོད་ཟེར་འཕྲོས་རང་འདྲའི་ཡེ་ཤེས་པ་བཛྲ་ས་མཱ་ཛཿ ཞེས་སྙན་བརྣན། ཧཱུྃ། གྲུ་གསུམ་དམར་ནག་འབར་བ་ནས། །འཇམ་དཔལ་སྐུ་མཆོག་དམར་པོ་ཆེ། །དགྲ་བགེགས་འདུལ་ཕྱིར་སྤྱན་འདྲེན་ནོ། །གནས་འདིར་བརྩེ་ཕྱིར་གཤེགས་སུ་གསོལ། །ཨེ་ཧྱེ་ཧི་ཛཿཧཱུྃ་བྂ་ཧོཿ ཞེས་སྤྱན་དྲངས་ཤིང་བསྟིམ་ལ། རྨད་དུ་བྱུང་བའི་གཏོར་མ་དང་། །དམ་རྫས་བདུད་རྩིའི་མཆོད་པ་དང་། །སྦྱོར་སྒྲོལ་རཀྟའི་མཆོད་པས་མཆོད། །ཐུགས་རྗེས་དགོངས་ལ་བཞེས་སུ་གསོལ། །སརྦ་མ་ཧཱ་པཱུ་ཛ་ཁཱ་ཧི། ཞེས་མཆོད་ལ། གདུག་པ་འདུལ་མཛད་གཤིན་རྗེའི་གཤེད། །ཡབ་གཅིག་སྐུ་མཆོག་དམར་པོ་ལ། །དང་བའི་ཡིད་ཀྱིས་ཕྱག་ཚལ་བསྟོད། །ཕྲིན་ལས་རྣམ་བཞི་སྒྲུབ་པར་མཛོད། ། ཅེས་བསྟོད། སྣང་གྲགས་འགྱུ་གསུམ་ལྷ་སྔགས་ཀྱི་རོལ་པར་བལྟས་ལ། ཨོཾ་མཉྫུ་ཤྲཱི་ཀུ་མཱ་ར་ཡ་མ་རཱ་ཛ་ཧཱུྃ་ཕཊ། ཅེས་བཟླ། ཐུན་བསྡུ་བ་ན། ཧཱུྃ་ཧཱུྃ་ཧཱུྃ། ཞེས་འོད་གསལ་དུ་བསྡུ། ཕཊ་ཕཊ་ཕཊ། ཅེས་ལྷར་ལྡང་ངོ་། ། དགེ་བ་འདི་ཡིས་མྱུར་དུ་བདག །འཇམ་དཔལ་དམར་པོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་བར་ཤོག ། ཅེས་དགེ་བ་བསྔོའོ། །གནུབ་ལུགས་གཤེད་དམར་གྱི་རྒྱུན་ཁྱེར་འདི་ཡང་ཨཽ་ཌཱི་ཡ་ནས་སོ།། །།